**Drøftingsoppgåver**
Desse oppgåvene er i utgangspunktet til drøfting i timane:
Del klassa i grupper, gje dei 20 minutt til å lese materialet og la dei ulike gruppene diskutere i 10 minutt. La kvar gruppe presentere sine tema for resten av klassa.

Oppgåvene kan òg brukast som utgangspunkt for langsvarsoppgåver (800–1200 ord).

1. *Kampen for læremiddel på språket sitt*

Gå inn på den digitale utstillinga og prøv om du/de kan finne ut korleis Norsk Målungdom har arbeidd for nynorske læremiddel gjennom ulike tiår.

Kva har Norsk Målungdom meint har vore utfordringar, og korleis har dei argumentert for synet sitt? Kva har vore problema som har hindra nynorskelevar i å få læremiddel på sitt eige språk?

Sjå særleg på tekstane Kampen for læremiddel på nynorsk, Norsk Målungdom på 1990-talet og Kampen for digital nynorsk. Sjå om de finn materiell på pultane frå 1970-talet, 1990-talet og 2000-talet om dette temaet.

2. *Kampen for dialektene*

Gå inn på den digitale utstillinga og prøv om du/de kan finne ut korleis Norsk Målungdom har arbeidd for at det skal vere lov å bruke dialekt offentleg.

Kva har Norsk Målungdom meint har vore problema som har hindra folk i å bruke dialekt? Korleis har Norsk Målungdom argumentert for synet sitt? Kva problem meiner gruppa finst for dialektane og dialektbruk i dag?

Sjå særleg på tekstane Kampen for dialektene, Norsk Målungdom på 1970-talet og Norsk Målungdom på 2010-talet. Sjå om de finn materiell på pultane frå 1970-talet, 1980-talet og 2000-talet om dette temaet.

3. *Kampen for språkmangfald*

Gå inn på den digitale utstillinga og prøv om du/de kan finne ut korleis ulike organisasjonar har jobba for språkleg mangfald og minoritetsspråk i Noreg.

Kva har Norsk Målungdom og andre meint har vore problema for språkmangfaldet, kvensk, samiske språk og norsk teiknspråk? Kva problem meiner gruppa finst for språkleg mangfald i dag?

Sjå særleg på tekstane Kampen for språkmangfald, Kvensk: Kvääninuoret – Kvenungdommen, Samisk: Noereh, Davvi Nuorra, NSR-U og andre og Norsk teiknspråk: Norges Døveforbunds Ungdom. Sjå om de finn materiell på pultane frå 1990-talet, 2000-talet og 2010-talet om dette temaet.

4. *Ungt språkengasjement – demokrati og medborgarskap?*

Gå inn på den digitale utstillinga og prøv om du/de kan finne ut korleis Norsk Målungdom og andre organisasjonar har arbeidd med demokratiske hjelpemiddel som til dømes demonstrasjonar, lobbyarbeid og utspel i pressa.

Korleis kan engasjement og arbeid med språk høyre saman med demokrati og medborgarskap? Er kampen for eit språk, særleg eit mindretalsspråk, eit spørsmål som berre gjeld den aktuelle språkgruppa, eller gjeld det heile samfunnet vårt?

Sjå til dømes på tekstane Kampen for læremiddel på nynorsk, Samisk: Noereh, Davvi Nuorra, NSR-U og andre og Norsk teiknspråk: Norges Døveforbunds Ungdom. Sjå om de finn materiell på pultane frå 1970-talet, 1990-talet og 2010-talet om dette temaet.

5. *Kampen om sidemål i skulen*

Gå inn på den digitale utstillinga og prøv om du/de kan finne ulike argument for og mot obligatorisk opplæring i både nynorsk og bokmål, frå Norsk Målungdom, Ungdommens Riksmålsforening og andre.

Norsk har to offisielle skriftspråk, bokmål og nynorsk. På skulen skal elevane skrive begge desse skriftspråka. Finn argument i utstillinga for at dette er ei rett ordning, og argument for at det er nok å kunne skrive det eine av dei.

Sjå særleg på tekstane Kampen for sidemål, Norsk Målungdom på 2010-talet og Riksmål: Studentenes Riksmålsforening, Ungdommens Riksmålsforening og fleire. Sjå om de finn materiell på pultane frå 1970-talet, 1980-talet, 2000-talet og 2010-talet om dette temaet.